**Informácia pre členov Riadiaceho výboru PO7 OPII k uplatneniu výnimky z pravidla oprávnenosti výdavkov súvisiacich s nákupom hardvérového vybavenia do 30% z celkových oprávnených výdavkov v rámci pripravovaných výziev**

**na predkladanie žiadostí o nenávratný finančný príspevok so zameraním na**

**„Rozvoj governance a úrovne informačnej a kybernetickej bezpečnosti v zdravotníckych zariadeniach“ a „Digitálne zručnosti“.**

Sprostredkovateľský orgán informatizácie spoločnosti (ďalej ako „SO OPII“) aktuálne pripravuje **3 výzvy** na predkladanie žiadostí o nenávratný finančný príspevok pre dopytovo-orientované projekty v rámci prioritnej osi 7 Informačná spoločnosť Operačného programu Integrovaná infraštruktúra (ďalej ako „PO7 OPII“) so zameraním na:

* Rozvoj governance a úrovne informačnej a kybernetickej bezpečnosti v zdravotníckych zariadeniach,
* Digitálne zručnosti vo verejnej správe a
* Digitálne zručnosti pre znevýhodnené skupiny.
1. **Výzva so zameraním na „Rozvoj governance a úrovne informačnej a kybernetickej bezpečnosti v zdravotníckych zariadeniach“**

**Cieľom výzvy** so zameraním na „Rozvoj governance a úrovne informačnej a kybernetickej bezpečnosti v zdravotníckych zariadeniach“je podporiť governance informačnej a kybernetickej bezpečnosti a bezpečnostnej dokumentácie ako aj riadenie aktív, hrozieb a rizík, t.j. inventarizácia aktív, klasifikácia a kategorizácia aktív, spolu s vykonaním analýzy rizík a analýzy dopadov a následným riadením identifikovaných rizík.

**Projekty realizované v rámci tejto výzvy budú prispievať k nasledovnému špecifickému cieľu a typu aktivity PO7 OPII:**

**Špecifický cieľ 7.9** Zvýšenie kybernetickej bezpečnosti v spoločnosti

**Typ aktivity**: **Q.** Zabezpečenie komplexnej kybernetickej bezpečnosti v spoločnosti

Ide o projekty zamerané na:

* inventarizácia, klasifikácia a kategorizácia informačných aktív, realizácia AR/BIA, riadenie rizík a spracovanie základných dokumentov v oblasti IB a KyB v zmysle zákona č. 69/2018 Z. z. o kybernetickej bezpečnosti a o zmene a doplnení niektorých zákonov (ďalej ako „zákon č. 69/2018 Z. z.“) a zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov,
* pilotná implementácia systému pre log manažment, zahŕňajúca predovšetkým práce na zmapovaní zdrojov logov a ich konsolidácii a napojení na centrálny log manažment nástroj pre následné nasadenie SIEM riešení,
* implementácia SIEM a SOC formou „as a service“,
* implementácia prvkov ochrany sieťovej a komunikačnej bezpečnosti (napr. NGFW, autentifikácia zariadení v sieťach a pod.),
* implementácia prvkov ochrany koncových staníc a serverov (napr. EPP, DLP a pod.),
* implementácia dvojfaktorovej autentifikácie a mobile device managementu,
* prípadne implementácia bezpečnostných opatrení aj v ďalších oblastiach v súlade s § 20 ods. 3 zákona č. 69/2018 Z. z..

**Oprávnenými žiadatelia** sú:

* + právnické osoby (zapísané v registri organizácií vedenom Štatistickým úradom Slovenskej republiky v zmysle § 3 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov) , ktoré sú zároveň poskytovateľmi zdravotnej starostlivosti podľa § 4, písm. a) a c) zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov.
1. **Výzva so zameraním na „Digitálne zručnosti vo verejnej správe“**

**Cieľom výzvy** Digitálne zručnosti vo verejnej správe je podporiť rozvoj digitálnych zručností, mediálnej a digitálnej gramotnosti ako aj posilniť bezpečnosť pri práci s digitálnymi technológiami zamestnancov vo verejnej správe.

**Projekty realizované v rámci tejto výzvy budú prispievať k nasledovnému špecifickému cieľu a typu aktivity PO7 OPII:**

**Špecifický cieľ 7.7** Umožnenie modernizácie a racionalizácie verejnej správy IKT prostriedkami

**Typ aktivity**: **M.** Podpora využívania znalostí vo VS

Ide o projekty zamerané na podporu a zlepšenie digitálnych zručností zamestnancov verejnej správy v súvislosti s využitím elektronických služieb štátu, pričom v rámci realizácie aktivít sa predpokladá obstaranie HW vybavenia pre úspešnú implementáciu projektov.

**Oprávnenými žiadatelia** sú:

1. právnické osoby zaradené v ústrednej štátnej správe
2. právnické osoby zaradené v územnej samospráve.
3. **Výzva so zameraním na „Digitálne zručnosti pre znevýhodnené skupiny“**

**Cieľom výzvy** Digitálne zručnosti pre znevýhodnené skupiny je podporiť rozvoj digitálnych zručností znevýhodnených skupín občanov vrátane asistovanej podpory a tým zvýšiť participáciu týchto osôb na digitálnom trhu na území Slovenskej republiky.

**Projekty realizované v rámci tejto výzvy budú prispievať k nasledovnému špecifickému cieľu a typu aktivity PO7 OPII:**

**Špecifický cieľ 7.6** Zlepšenie digitálnych zručností a inklúzie znevýhodnených jednotlivcov do digitálneho trhu

**Typ aktivity**: **I.** Rozvoj digitálnych zručností, zjednodušeného prístupu k internetu a k informáciám a službám VS ako aj rozvoj participácie na digitálnom trhu pre znevýhodnené skupiny

Ide o projekty zamerané na podporu a zlepšenie digitálnych zručností znevýhodnených skupín občanov prostredníctvom vzdelávania týchto osôb resp. osôb pracujúcich a vzdelávajúcich znevýhodnené skupiny ako aj na asistovanú podporu pre znevýhodnené skupiny občanov, pričom v rámci realizácie aktivít projektu sa predpokladá obstaranie HW vybavenia, resp. špecifické technické zariadenia pre úspešnú implementáciu projektov.

**Oprávnenými žiadatelia** sú:

* organizácie neziskového sektora.

**Záver:**

Vzhľadom na charakter aktivít v rámci vyššie uvedených výziev je vysoký predpoklad, že hardvérové vybavenie bude presahovať 30 % z celkového objemu oprávnených výdavkov projektu**.**

**Z uvedeného dôvodu sa predkladá členom Riadiaceho výboru PO7 OPII na schválenie výnimka z pravidla oprávnenosti výdavkov súvisiacich s nákupom hardvérového vybavenia do 30% z celkových oprávnených výdavkov v rámci výziev so zameraním na „Digitálne zručnosti“ a „Rozvoj governance a úrovne informačnej a kybernetickej bezpečnosti v zdravotníckych zariadeniach“.**